JSP วางเป้ารายได้ปีนี้โตกว่า 20% มีแผนเปิดโครงการใหม่กว่า 4 พันลบ.
JSP วางเป้ารายได้ปีนี้โตกว่า 20% มีแผนเปิดโครงการใหม่กว่า 4 พันลบ.
12 พ.ค. 2560

นายไพโรจน์ วัฒนวโรดม กรรมการผู้จัดการ บริษัท เจ.เอส.พี.แอสพลัส จำกัด และรองกรรมการผู้จัดการอาวุโส บริษัท เจ.เอส.พี. พร็อพเพอร์ตี้ จำกัด (มหาชน) หรือ JSP เปิดเผยว่า บริษัทคาดว่าในปี 60 จะมียอดโอน (Transfers) อยู่ที่ 5,067 ล้านบาท เพิ่มขึ้นจากปี 59 ที่มียอดโอน 3,050 ล้านบาท หรือเติบโตไม่น้อยกว่า 20% โดยยอดโอนในปีนี้แบ่งเป็นโครงการบ้านเดี่ยว 3,142 ล้านบาท หรือคิดเป็น 62% คอนโดมิเนียม 940 ล้านบาท หรือคิดเป็น 19% และ อาคารพาณิชย์ 985 ล้านบาท หรือคิดเป็น 19%
จากภาพรวมธุรกิจอสังหาริมทรัพย์กรุงเทพ-ปริมณฑลในช่วงต้นปี พบว่าเศรษฐกิจค่อนข้างชะลอตัว แต่ก็ยังมีอัตราการเติบโตเพิ่มขึ้นอยู่บ้างและยังคงไปได้ต่อ เห็นได้จากผลการดำเนินงานช่วงไตรมาส 1/60 ของ JSP สามารถทำยอดขายได้ที่ 1,090 ล้านบาท จากช่วงเดียวกันของปีก่อนมีรายได้รวม 524 ล้านบาท เป็นไปตามเป้าที่คาดการณ์ไว้ ปัจจัยสนับสนุนมาจากการทยอยรับรู้รายได้จากยอดขายที่รอโอนกรรมสิทธิ์ (backlog) เข้ามาอย่างต่อเนื่องของในช่วงปลายปีที่แล้ว อีกทั้งกำลังซื้อของผู้บริโภคเริ่มกลับมา
ปัจจุบันบริษัทมี backlog กว่า 4,000 ล้านบาท ซึ่งจะรับรู้รายได้ภายในปีนี้ราว 3,000 ล้านบาท และส่วนที่เหลืออีกราว 1,000 ล้านบาทจะทยอยรับรู้ในต้นปี 61 ทำให้บริษัทเชื่อว่าผลการดำเนินงานในไตรมาส 2/60 จะเห็นภาพการเติบโตที่เพิ่มขึ้นอีก ในขณะเดียวกันบริษัทได้ทยอยเปิดโครงการแนวราบ ซึ่งจะดำเนินการพรีเซลและโอนกรรมสิทธิ์ค่อนข้างเร็ว เนื่องจากโครงการฯ ส่วนใหญ่ที่เปิดใหม่เป็นโครงการแนวราบ ซึ่งหากสร้างบ้านเสร็จก็สามารถโอนได้ทันที ทำให้บริษัทสามารถประเมินยอดโอนได้ล่วงหน้า
ในปีนี้ JSP ยังคงเดินหน้าพลิกโฉมธุรกิจต่อเนื่อง โดยมุ่งเน้นกลยุทธิ์การบริหารสต๊อกสินค้า เพิ่มยอดขาย และเร่งโอน เน้นโครงการที่เปิดแล้วภายใต้คอนเซปต์สินค้า”ทำเลดี ราคาเป็นมิตร”พร้อมฟังก์ชันที่ตอบโจทย์ความต้องการลูกค้า หน้าตาดูดี ทันสมัย ซุ้ม ป้อม ป้าย ระบบรักษาความปลอดภัยดี และบริษัทยังได้รับความเชื่อมั่นจากธนาคารร่วมเป็นพันธมิตรยกระดับการให้วงเงินสินเชื่อและอัตราดอกเบี้ยในแบบพิเศษสำหรับลูกค้า
ทั้งนี้ บริษัทมีแผนเปิดโครงการใหม่ในปี 60 มูลค่ารวมมากกว่า 4,000 ล้านบาท ได้แก่ โครงการเจ แกรนด์ สาทร-กัลปพฤกษ์ ,โครงการเจ ซิตี้ รัตนาธิเบศร์-บางบัวทอง, โครงการเจ วิลล่า วงแหวนบางใหญ่, โครงการเจ แกรนด์ สาทร-กัลปพฤกษ์, โครงการเจ ซิตี้ อัสสัมชัญ-ศรีราชา, เจ คอนโด บางเสร่ และโครงการย่านพระราม 4
บริษัทยังมุ่งพัฒนาที่อยู่อาศัยในกลุ่มราคาต่ำกว่า 5 ล้านบาท เนื่องจากเป็นฐานกลุ่มลูกค้าขนาดใหญ่ โดยจะเน้นพัฒนาโครงการในพื้นที่กรุงเทพฯ-ปริมณฑลเป็นหลักในสัดส่วน 80% และต่างจังหวัดอีก 20% ปัจจุบันได้ทำการพัฒนา 22 โครงการ และ 16 ทำเล เพื่อเพิ่มความหลากหลายของที่อยู่อาศัยให้สามารถตอบสนองและเข้าถึงกลุ่มเป้าหมาย ภายใต้มาตรฐาน J ID หรือ J Intelligent Design เครื่องหมายมาตรฐานของบ้านชาญฉลาด ซึ่งเป็นเครื่องหมายการันตีให้กับผู้อยู่อาศัยว่าเป็นบ้านที่ตอบโจทย์ความคุ้มค่าได้ 4 ด้าน พร้อมราคาที่ลูกค้าสามารถจับต้องได้